ΓΡΑΠΤΗ ΕΡΩΤΗΣΗ P-1454/96 υποβολή: Peter Skinner (PSE) προς την Επιτροπή (31 Μαΐου 1996)

Θέμα: Οργανοχλωριούχες και οργανοφωσφορικές ενώσεις και επιπτώσεις αυτών στους εργαζόμενους στον γεωργικό τομέα καθώς και στην υγεία των καταναλωτών

Εγώ και ο συνάδελφός μου ευρωβουλευτής, Mark Watts, καλούμε την Επιτροπή να σχολιάσει το ζήτημα σχετικά με τις οργανοχλωριούχες και οργανοφωσφορικές ενώσεις και τις επιπτώσεις αυτών στην υγεία των ζώων, στην υγεία των εργαζομένων στον γεωργικό τομέα καθώς και στην υγεία των καταναλωτών στην ΕΕ.

Απάντηση του κ. Flynn εξ ονόματος της Επιτροπής (11 Ιουλίου 1996)

Οι οργανοχλωριούχες (OC) και οργανοφωσφορικές ενώσεις (OP) χρησιμοποιούνται ή έχουν χρησιμοποιηθεί στη γεωργία στα φυτοφάρμακα και ως εκτοπαρασιτοκτόνα (π.χ. διαλύματα εμβάπτισης ζώων). Οι περισσότερες από αυτές έχουν ταξινομηθεί στο πλαίσιο της οδηγίας 67/548/ΕΟΚ σχετικά με την ταξινόμηση, την επισήμανση και τη συσκευασία των επικίνδυνων ουσιών ((ΕΕ L 196, 16.8.1967. )) και άλλες θα ταξινομηθούν κατά τον τρόπο αυτό.

Όσον αφορά τη χρήση τους ως φυτοφαρμάκων, οι περισσότερες έμμονες OC απαγορεύονται στο πλαίσιο της κοινοτικής νομοθεσίας, συγκεκριμένα της οδηγίας 79/117/ΕΟΚ ((ΕΕ L 33, 8.2.1979. )). Όσον αφορά τις OP, υπάρχουν κανονισμοί έως το 1993 στο πλαίσιο της εθνικής νομοθεσίας, ενώ η χρήσης τους εξαρτιόταν συνήθως, μεταξύ άλλων, από τις προδιαγραφές για προστατευτικό ρουχισμό για τους αγρότες. Μόλις άρχισε να ισχύει η οδηγία 91/414/ΕΟΚ σχετικά με τη διάθεση των φυτοφαρμάκων στην αγορά ((ΕΕ L 230, 19.8.1991. )), οι νέες δραστικές ουσίες για τα φυτοφάρμακα υπόκεινται σε έγκριση σε κοινοτικό επίπεδο και όλες οι προηγούμενες δραστικές ουσίες, συμπεριλαμβανομένων των οργανοχλωριούχων (OC) και των οργανοφωσφορικών ενώσεων (OP), επανεξετάζονται στο πλαίσιο του κοινοτικού προγράμματος. Στις διαδικασίες αυτές, θα εξεταστούν όλες οι πτυχές της ασφάλειας τους, συμπεριλαμβανομένης της ασφάλειας των χρηστών και της προστασίας των καταναλωτών.

Η Επιστημονική Συμβουλευτική Επιτροπή για την εξέταση της τοξικότητας και της οικοτοξικότητας των χημικών ενώσεων έχει αρκετές φορές γνωμοδοτήσει σχετικά με τα επίπεδα προσωρινής παρέκκλισης από τη μέγιστη αποδεκτή συγκέντρωση που ορίζεται για τις οργανοχλωριούχες (OC) και οργανοφωσφορικές ενώσεις (OP) στο πλαίσιο της οδηγίας του Συμβουλίου 80/778/ΕΟΚ όσον αφορά την ποιότητα του νερού που προορίζεται για ανθρώπινη κατανάλωση ((ΕΕ L 229, 30.8.1980. )). Στα τέλη του 1994, η ίδια επιτροπή γνωμοδότησε αναφορικά με τους κινδύνους για την υγεία που σχετίζονται με τη χρήση OP στο διάλυμα εμβάπτισης προβάτων, πρόβλημα που φαίνεται να είναι ιδιαίτερα σημαντικό στο Ηνωμένο Βασίλειο.

Σε κοινοτικό επίπεδο δεν ισχύουν ειδικοί κανόνες σχετικά με τη χρήση των ενώσεων αυτών στον εργασιακό χώρο. Εν τούτοις, αρκετές οδηγίες για την ασφάλεια και την υγεία κατά την εργασία θέτουν γενικούς κανόνες, ιδιαίτερα η οδηγία πλαίσιο για την καθιέρωση μέτρων που στοχεύουν στη βελτίωση των συνθηκών της ασφάλειας και υγείας των εργαζομένων κατά την εργασία, συμπεριλαμβανομένης της διάταξης για την ενημέρωση και την εκπαίδευση.

Ο κ. βουλευτής επισυνάπτει ως παράρτημα στην ερώτησή του αντίγραφο επιστολής που αφορά άλλη ουσία, το φθοροακεταμίδιο, που δεν είναι ούτε οργανοχλωριούχος ούτε οργανοφωσφορική ένωση. Η Ευρωπαϊκή Επιτροπή έχει ήδη απαντήσει επισημαίνοντας ότι δεν έχει βρεθεί επιδημιολογικά κανένας θετικός συσχετισμός μεταξύ των οργανοφωσφορικών ενώσεων και της σπογγιόμορφης εγκεφαλοπάθειας των βοοειδών, και οι εργαστηριακές δοκιμές δεν έδειξαν καμία αλλαγή στις πρωτεΐνες που σχετίζονται με το σωματίδιο πρίον ύστερα από έκθεση σε παρασιτοκτόνα. Παρ' όλα αυτά, οι αρχές του Ηνωμένου Βασιλείου θα κληθούν να σχολιάσουν συγκεκριμένα το ζήτημα αυτό. Σε περίπτωση που δεν υπάρξει ικανοποιητική εξήγηση, η Ευρωπαϊκή Επιτροπή θα ζητήσει από την υποομάδα που ασχολείται με τη σπογγιόμορφη εγκεφαλοπάθεια των βοοειδών στο πλαίσιο της Επιστημονικής Κτηνιατρικής Επιτροπής, να εξετάσει το θέμα αυτό.